  Майя Бывальцева 2019-тӥ арын Удмуртиын пӧйшуръёс пӧлын 49 урмон учыръёсты пусйизы. Со сярысь Россельхознадзорлэн Киров улосвылъя но Удмурт Элькунъя управлениезлэн пресс-службаез ивортэ. Элькунысь 25 ёросъёс пӧлысь урмон висён укмысаз гинэ пусйымтэ: Балезино, Дэбес, Кез, Кияса, Красногорск, Сьӧлта, Юкаменск, Якшур-Бӧдья, Яр ёросъёсын. Висён 16 ёросъёсын но Ижкарын пусъемын: - Можга но Ува ёросъёсын быдэн 6 учыр; - Кизнер ёросын 5 учыр; - Дэри, Вотка, Каракулино ёросъёсын – быдэн 4 учыр; - Алнаш, Эгра, Пичи Пурга ёросъёсын – быдэн 3 учыр; - Вавож, Сарапул, Шаркан ёросъёсын – быдэн 2 учыр; - Грак, Глаз, Камбарка, Сюмси ёросъёсын но Ижкарын – быдэн 1 учыр. Урмонэн висьыны усемъёс пӧлын кыр но дор пӧйшуръёс: 17 ӟичыос, 11 коӵышъёс, 13 пуныос, 4 койыкъёс, 2 нардыос, быдэн 1 йыр сюро таза но вечи пудо. Висёнъя карантин ужрадъёсты 2020-тӥ арын толшоре Ижкарын, Сарапул, Кизнер, Каракулино, Алнаш, Можга но Шаркан ёросъёсын азьланьто.  Тегъёс: Тазалык Удмуртия урмон Россельхознадзор пӧйшуръёс  